khistorydata/jeongjo-sjw-relations huggingface dataset:
정조 12년
戊申正月十二日卯時上詣奉室擧動入侍時左承旨趙衍德左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳一提學金種秀檢校提學吳載純檢校直提學李秉模檢校直閣金憙徐鼎修鄭東浚直閣鄭大容待敎尹行任以次隨駕上具翼善冠衮龍袍出幕次乘輿由永肅門詣冽泉門外降輿詣板位敎曰皇明人子孫亦爲入就位行禮可也允大曰來待拱北門外不得入來云矣上曰承旨何不趁卽開門取稟乎此亦兵曹不善擧行之致而今若開門而入來則易致遲滯仍於門外行禮事分付仁浩承命出傳上行四拜禮詣壇上奉審訖出冽泉門入齋室上曰當該兵曹堂上推考出駕前下敎上曰皇明人子孫待令于曜金門外事分付允大承命出傳上乘輿入明禮門至曜金門內敎曰皇明人子孫召入仁浩承命出召入上命允大讀皇明人子孫擧案訖上顧王漢禎曰皇明人幾姓出來耶漢禎曰當初八姓出來二姓無去處只餘六姓矣上曰當以奉祀人收用矣允大書傳敎曰今日卽皇朝創業之日也招見皇朝人子孫其中王黃王鄭裵馮六姓卽瀋陽隨蹕家也田康兩姓卽流寓人也王庠生尙文五代孫願忠黃太守功曾孫世中王按察楫六代孫道成鄭侍郞文謙五代孫昌仁馮庠生三士六代孫慶文云其中無故人曾有職名者復職調用無職者令軍門哨官調用其中願忠名編軍伍令該軍門將校收用田尙書應揚七代孫世豐康世爵五代孫尙堯在外邑云使之待令上來後令兵曹草記以爲收用之地此乃起感於開創之日有此錄舊之擧皆令今日內收用李提督子孫光遇曾因大臣所奏有守令承傳而尙不收用申飭該曹待窠先爲檢擬事分付命皇明子孫退出駕由進善門入協陽門還內諸臣以次退出
정조 12년
戊申正月十二日未時上御重熙堂都承旨入侍時兼都承旨沈豐之假注書趙台榮記事官李相璜金祖淳以次進伏訖上命書傳敎曰騎馬一匹立之史官一員待命上曰今日坐直誰也注書出去知來可也賤臣承命出回奏曰左承旨右副承旨坐直矣命退承史以次退出
정조 12년
兼都承旨沈豐之藥院直左承旨趙衍德坐直右承旨尹行元坐左副承旨曺允大坐直右副承旨洪仁浩坐同副承旨南鶴聞坐注書金孝建病一員未差假注書李貞運藥院直趙台榮仕直事變假注書金和鍾仕
정조 12년
南鶴聞啓曰明日常參經筵取稟傳曰只晝講
정조 12년
曺允大啓曰來十八日專經武臣殿講日次矣敢稟傳曰爲之
정조 12년
傳于曺允大曰明日則晝講課講相値再明日則眞殿孟朔大奉室相値次對進定於今日午後來會
정조 12년
曺允大啓曰臣依定式進詣仁政殿月臺入直禁軍戎器點考則皆無頉仍以傳敎內辭意勞問則亦皆好在云矣敢啓傳曰知道
정조 12년
傳于曺允大曰大臣備局堂上引見
정조 12년
傳于曺允大曰抄啓文臣中時帶臺職人許遞
정조 12년
尹行元啓曰明日抄啓文臣課講時何承旨進去乎敢稟傳曰右副承旨進去
정조 12년
以李尙寯囚單子傳于洪仁浩曰放送
정조 12년
南鶴聞以吏批言啓曰侍從臣父年七十人每於歲首抄啓加資事載在法典矣侍從臣父年七十人別單書入之意敢啓傳曰知道今日政下批
정조 12년
有政吏批判事吳載純進參判朴祐源病參議李時秀病同副承旨南鶴聞進以鄭大容爲副應敎趙鼎鎭爲左尹鏡城府使單趙圭鎭贈吏參李演贈吏判例兼贈吏議李岳鎭贈吏參例兼已上刑判李秉模兩代追贈通德郞申思億年八十四今超通政加資事承傳
정조 12년
兵批判書鄭好仁病參判具㢞病參議宋鍈病參知柳誼進左副承旨曺允大進北兵使單趙圭鎭
정조 12년
以尙衣提調望筒傳于尹行元曰本院自有所幹事亦旣敍用前提調仍任此望筒勿施
정조 12년
以監察望筒傳于尹行元曰往時事復官傳敎不但詳諭大抵伊時親問專爲辨釋及其下府屢遣史官以憫惜之意傳于委官詳載於政院日記人孰不知而不意死於獄中伊日卽邸場犒饋日也至以停樂之意詢問入侍卿宰予意之不以罪囚視之可以知矣特以事未究竟名載罪籍至年前洗滌使死者有知尙且感泣於九泉況爲子孫之心乎前後甄錄之命亦出特恩則但當聞命竭蹶圖報未卒之志焉敢趑趄逡巡乎此望筒勿施無敢如是之意嚴飭張鉉國處
정조 12년
沈豐之以奉常寺官員以都提調意啓曰東籍親耕田所種九穀先農祭後卽爲起墾付種之意敢啓傳曰知道
정조 12년
洪仁浩以義禁府言啓曰北兵使南憲喆狀啓據刑曹粘目內鍾城前府使李鎭復移本府處之事允下矣李鎭復時在任所云依例發遣府書吏交代後拿來何如傳曰允
정조 12년
司直李命植疏曰伏以歲鑰載新泰運鼎至歡欣顒望群情益切仍伏念臣一疾支離漸就加劇委身床席省覺都廢歲時起居之班廟宮陪扈之列俱未克進參情禮未伸義分全虧病裏惶隕旣無可言揆以邦憲宜伏重勘而惟殿下俯燭實狀不加之罪前後官職每賜遞解又以無異給由爲敎奉讀恩綸感涕被面再昨考官之命無由祗承至煩變通震懍罔措恭俟處分而日前惠署兼銜遽又叨冒矣得伏見大臣箚本以目下私義不容淟涊爲辭私義卽指臣而言也大臣旣以爲引義之端則在臣道理宜先自處況此㱡㱡危喘雖於漫司散秩不當虛縻玆陳短章仰暴微懇伏乞聖明更垂照諒亟將臣所帶惠民提擧之任卽行鐫免仍治臣積逋恩命之罪以肅朝綱以安私分不勝幸甚臣無任祈懇屛營之至答曰省疏具悉卿其勿辭行公
정조 12년
戊申正月十三日申時上御重熙堂左承旨入侍時左承旨趙衍德假注書趙台榮記事官李相璜金祖淳檢校直閣徐鼎修以次進伏訖上命書行副司直李命植疏批訖命書傳敎曰不過一時飭勵前判書鄭昌順敍用上曰經筵及未肅拜玉堂許遞政官待明朝牌招開政出榻敎上下標信一面曰金虎門仍留待下敎下鑰事分付命退諸臣以次退出
정조 12년
沈豐之啓曰明日常參經筵取稟傳曰停
정조 12년
傳于尹行元曰左承旨入侍
정조 12년
吏批判書吳載純進參判朴祐源牌不進參議李時秀右承旨尹行元進以尹承烈爲大司憲柳炯爲大司諫權裕爲執義李思祚爲司諫吳翼煥權坪爲掌令沈銖朴猷煥爲持平金光岳爲獻納朴基正爲正言安策爲副校理李冕膺爲正言李尙度爲副修撰李秉模爲知經筵李在學爲同經筵李在簡爲觀象提調尙衣提調鄭昌順仍任事承傳故府使朴敏雄贈兵參例兼故郡守金鼎運贈吏參例兼以上特贈事承傳
정조 12년
兵批判書鄭好仁病參判具㢞病參議宋鍈病參知柳誼入直進左副承旨曺允大進副護軍李東曄副司果李顯默朴宗珪曺允精金宗範
정조 12년
兵曹口傳政事副司果韓商新
정조 12년
趙衍德啓曰右捕將李敬懋昨者筵退之後縳致日前作鬧院隷牢囚該廳旋卽多發校卒跟捕諸院隷云當初事端本不大段而昨日筵奏固多爽實設有可治之罪自有法司而旣非竊盜之類則縳囚捕廳已是法外又欲拖及於不干之院隷有若逞憤於院中者然揆以事體誠極寒心該大將從重推考何如傳曰院隷雖微傳命爲重前後此等事必皆顧藉初則該將臣推考校卒科治而昨日院隷所爲卽別件定罪也此大關紀綱昨日則本該將臣之推治已除名之院隷雖似已甚旣非隨行之院隷則卿等之又此請推萬萬屑越且近來武將雖無氣旣逢街上之侮辱血氣所在一番推治似不可已政院卽尊先生衙門也先生文武無異此而歇勘卿等遞出之後雖有似此侮辱之事將以何辭聲罪乎此啓辭勿施卿等推考昨日作拿院隷之尙不捧供萬萬駭然刑曹堂上推考此乃重名分也尊本院也
정조 12년
以統制使狀啓海毒旣不止息今朔生熟鰒進上不敢循例封進惶恐待罪事傳于尹行元曰勿待罪事回諭
정조 12년
洪仁浩以兵曹言啓曰訓鍊大將李敬懋陪行知彀官使之捉來則昨日陪行卽旗牌官韓興國云故卽爲捉來仍卽拿入以傳敎內辭意嚴明分付後龍虎營限十日拘留之意敢啓傳曰知道
정조 12년
注書金孝建疏曰伏以臣昨伏見右捕將李敬懋擧條則意出較挈事歸爽誤院隷雖微出入於傳命重地除非大臣衙門則無得推治古例則然而日前該捕將以院隷與捕卒鬪鬨事拘留院隷於彼所謂軍官廳此前所未有之駭擧也故自院中欲爲推治該校而出牌矣持牌院隷適値該捕將赴公之時逢白衣落後之捕校略有相詰之擧及到該廳校卒皆避朝前出牌至暮未囚其間事狀不過如斯該捕將乃反以該廳之作拿該校之被打等語張皇爲說至登筵奏臣誠莫曉其意之所在而大抵下隷爭詰初非上煩之事承宣請推有何激憤之端而杜撰說去冒瀆聰聽固已萬萬寒心且臣及捕將俱蒙問備之恩院隷捕校亦有科治之命則便是已勘斷之事矣自下豈敢更事擅治而去夜彼使校卒七八人綑綁當初惹鬧之院隷牢囚該廳又多縱校卒密偵院隷之往來有若時急重囚廣加譏捕者然噫嘻此何擧也院隷固不足道該廳之設置豈爲該大將逞憾之所乎此專由於如臣無似忝叨邇列不能見重於武將之致伏乞聖慈俯垂諒察亟削臣所帶之職以安私分以快人心焉以注書金孝建上疏傳于尹行元曰已處分之事何敢如是呈疏乎該大將問備事依施爲傳命衙門事體也在院隷可謂勝矣伊後因他事端有科治院隷之命矣年少氣銳之人與捕將如是較摯雖似無怪事體所在何敢煩瀆乎此疏還給
정조 12년
戊申正月十四日辰時上御熙政堂晝講入侍時同知事李𡊠特進官吳大益參贊官曺允大侍讀官宋祥濂檢討官李鼎德假注書趙台榮記事官李相璜金相淳宗臣安川君烆武臣徐有和以次進伏訖上命進講祥濂讀中庸自天下國家可均止察乎天地上讀前受音訖上曰上下番各陳文義祥濂曰此章要旨不出知仁勇三箇字此不但君子成德進學之方在人君修心治國之道尤爲要切而廢一不可是以宋臣司馬光常以仁明武三字陳戒於其君而至謂平生學力盡在於是蓋仁以愛民明以燭理武以斷事三德全備然後可以致中和而贊化育古聖王所以學躋高明治做熙皞者莫不用此道耳惟我殿下至仁至明凡所以懷保小民應接庶務者靡不用極而慈惠太過法禁每失於寬縱英銳太露辭氣或欠於涵蓄此則仁明之過於中也至若乾斷未廓而鎭安是急俗弊未矯而姑息轉甚此則勇武之不及於中也其在大聖人允執之道過與不及不中則一也伏願深加體念恒軫偏倚之戒益懋精一之工焉鼎德曰君子遵道而行半塗而廢雖以學者進修之工言之下學上達有始有終恒懋尺竿之進步深戒一簣之虧功則矧乎御兆民之衆應萬機之繁而可不念終始之惟一乎惟我聖上臨御以來夙宵勤勵十載如一日而試以一二事言之儀節太繁而法令每欠於持久董飭雖勤而紀綱無望於振刷臣愚竊伏以爲我殿下求治之念施措之方猶有欠於愼終如始之道而致有此漸不如初之歎也伏願深留聖意隨事加勉焉上曰所奏竝好矣經筵參贊亦陳文義𡊠曰上下番所陳甚好別無更達而聖人之學與帝王之學本無異致中道而行之或有半塗而廢之則是謂學力不足之致且書曰非知之惟艱行之惟艱伏願殿下於力行二字深加留念焉上曰所奏好矣大益允大曰玉堂經筵已陳文義臣等更無所達矣上曰國家可均爵祿可辭白刃可蹈之義何謂屬知字乎祥濂曰知字恐是仁義禮智之智字矣上曰此豈爲禮智之智乎純亦不已於穆不已乃是聖人之極工則此是知行之知字且舜其大知云則亦豈爲禮智之智乎此知字似無二旨不必深看矣上曰不偏不倚何謂中乎祥濂曰萬事萬物皆有權道執其時措之義以爲適中則是謂中也上曰此章開卷第一義卽敬字工夫而工夫成後可以涵養拈出何句可屬敬字而看乎祥濂曰猝未思得矣上曰下番知之乎鼎德曰臣亦未詳矣上曰筵退後深加究得可也下番況以先正之裔尤何可不究此義乎仍命講官先退命書傳敎曰課講入侍命退承史以次退出
정조 12년
戊申正月十四日辰時上御誠正閣抄啓文臣課講入侍時右副承旨洪仁浩同副承旨南鶴聞假注書趙台榮記注官李宗列金鳳顯以次進伏訖引儀唱試官及應講文臣入就位行四拜禮檢校直提學李秉模檢校直閣金憙率李書九等入就位行拜禮訖以次進伏上命秉模等曰抄啓文臣近太閑逸今日則盡誦全卷條問百條可也檢書官呼韓商新等以次進講上曰左副承旨馳詣宗廟景慕宮奉審摘奸以來出榻敎上曰右副承旨馳詣文禧廟孝昌墓奉審摘奸以來仁浩承命退出命書傳敎曰日前經筵因玉堂擧條批旨已示嘉奬日前亦有筵敎於筵臣者近來臺閣事果成說乎原啓則不得如例爲之而如有可陳之事上而衮闕下而官師以疏以所懷豈有不可言之時乎況晝夕講召對雖無應參之式以稟事措語隨入自是舊規則今日講筵無一人入來至於憲臺分臺則不避詣臺則逡巡可乎行公諸臺罷職今此飭勵之敎特以太寂然有此申申而近來事每患有因機陰逞之弊此所以致慮者昨筵亦已示意用捨之柄予決不爲囂囂者所撓攘俾爲先悉此意無使淬礪之擧反歸壅閼上曰未肅拜臺諫許遞與未差之代今日政差出止出榻敎文臣講訖命退諸臣以次退出
정조 12년
兼都承旨沈豐之藥院直左承旨趙衍德坐直右承旨尹行元坐左副承旨曺允大坐右副承旨洪仁浩坐直同副承旨南鶴聞坐假注書李貞運藥院直趙台榮仕直注書金孝建病一員未差事變假注書金和鍾仕
정조 12년
曺允大啓曰來十八日專經武臣殿講爲之事命下矣處所以何處爲之乎敢稟傳曰便殿爲之
정조 12년
傳于曺允大曰自今日至明日弛禁事分付巡羅營門
정조 12년
洪仁浩啓曰卽伏見黃海監司金思穆去丁未年秋冬等褒貶啓本則守令無一人居下殊無嚴明殿最之意推考警責何如傳曰允
정조 12년
沈豐之啓曰臣等昨於啓辭批旨伏承問備之命惶蹙愧悚宜不敢更事瀆擾而右捕將李敬懋一向肆氣必欲逞憤四發校卒掩捕院隷昨今所被捉者殆近十名諸隷惴惴不敢出入莫重傳命無以擧行此已萬萬寒心而所謂校卒窺捕院隷之際毆打其妻孥搜蕩其家産閭里騷擾景色愁痛甚至於承旨陪隷無難捉去此實前所未有之事日後弊端亦不知至於何境該大將從重推考何如傳曰允
정조 12년
以執義權裕持平朴猷煥司諫李思祚獻納金光岳正言朴基正李冕膺牌不進罷職傳旨傳于洪仁浩曰雖是政院之誤傳旣已出牌之後無端違牌何也此傳旨勿施
정조 12년
以吏曹參議李時秀牌不進罷職傳旨傳于洪仁浩曰只推
정조 12년
洪仁浩啓曰左承旨趙衍德今方入侍矣臣吏兵批兼進之意敢啓傳曰知道
정조 12년
有政吏批判書吳載純進參判朴祐源牌不進參議李時秀右副承旨洪仁浩進以沈樂洙爲興陽縣監鄭好仁爲知經筵李秉模爲同經筵再政吳泰賢爲校理魚用謙爲副校理徐有寧爲刑曹判書
정조 12년
兵批判書鄭好仁參判具㢞參議宋鍈病參知柳誼入直進右副承旨洪仁浩進副護軍尹行履李濟萬崔景岳副司直蔡弘履金翊休柳匡天宋翼孝副司果申
정조 12년
兵曹口傳政事副司直李秉模副司果宋祥濂洪義浩
정조 12년
洪仁浩以弘文館言啓曰新除授副校理安策時在全羅道興陽縣任所經筵入番事緊請斯速乘馹上來事下諭傳曰依啓
정조 12년
洪仁浩以兵曹言啓曰專經武臣講官加抄啓人員及減下人員別單書入之意敢啓傳曰知道
정조 12년
洪仁浩以備邊司言啓曰因纛島大柴木廛及內長木廛市民等所懷覆奏批旨有貢市堂上詳査決給後草記之命矣招致兩廛市民詳問其委折且考其文蹟則彼此相訟積有年所而立落無常迄今未已蓋其相爭之端專在於大中小椽一種而長木廛則以其市案中載錄謂以渠廛物種柴木廛則以爲長木廛之市案載錄乃是追錄而渠廛物種中成造木卽大中小椽之通稱惟願通同發賣云故取考市案則追錄一款果如柴木廛人之言然市案之法本自嚴重除非關由於提調則郞官亦不得擅自出納雖未知追錄委折之如何他廛物種亦多追錄則有不可直歸之於下屬之奸弄且以通同發賣之願觀之則椽木之爲長木廛物種本自無疑追錄與否別無關緊至於柴木廛所謂大中小椽通稱成造木云云終涉窘遁雖以事理推之若許柴木廛之通同則凡干椽材莫不自江而下毋論大小必將入於柴木廛民之要路都呑有何餘材可以派及於城內廛人乎論以廛名主客自異揆諸法理曲直可辨此後則大中小椽屬之長木廛柴木廛則毋得亂賣事分付該署及京兆之意敢啓傳曰知道無論此廛與他廛近來市案換改或刀擦之事種種現發若此不已法將焉用本司草記之只言其弊不論其罪可乎烏在其親執詳査之意乎當該貢市堂上推考自廟堂取考市案論罪此後痛革此弊更以換弄事現發則不但該郞官依律勘罪竝自該寺提調嚴處可也
정조 12년
洪仁浩以備邊司言啓曰因內外魚物廛市民等所懷覆奏批旨有貢市堂上詳査決給後草記之命矣招致廛民詳問其委折則以爲渠廛物貨只是乾鹽魚兩種而鹽魚船到泊京江則渠等付利買取卸下轉賣矣再昨年繡衣書登以爲內外廛人出來作弊依露梁銅雀例以錢酌定施行矣渠廛生涯漸至殘薄而況此物種一朝見失將至灘保之境鹽魚一種依前付利和賣云凡有變通此利彼害事勢之固然則其所稱冤不是異事而旣因繡衣之回奏爲除江民之宿瘼則行之未及二年輒又變改事涉顚倒昨年亦以此呼籲而自本司覆奏置之則又此煩瀆極爲猥屑所懷內辭緣勿施之意敢啓傳曰知道
정조 12년
洪仁浩以備邊司言啓曰因司圃署貢人等所懷覆奏批旨有貢市堂上詳査決給後草記之命矣招致貢人詳問委折則以爲本署貢物元無戶惠廳受價只以本署錢五百兩及折受田畓三十餘結進排各樣菜蔬矣近年以來盡入於川及覆沙只餘十餘結而旣無代士之望自戶惠廳三四千兩錢無邊貸下於本署買得代土以本署每年所受五百兩限年備納云該署貢人之弊誠如所訴旣無戶曹代土之規又無該署拮据之勢則請貸公貨情亦可矜而以今經費三四千兩區劃實無其路所懷內辭緣今姑勿施從長矯救俾無呼冤之弊事分付該署之意敢啓傳曰知道止
정조 12년
戊申正月十五日巳時上御重熙堂左承旨入侍時左承旨趙衍德記事官金孝建尹行任金祖淳原任直提學徐有防檢校直閣徐鼎修鄭東俊原任直閣徐龍輔以次進伏訖上命書傳敎曰政官牌招開政又命書榻敎曰新除授臺諫牌招命退諸臣以次退出
정조 12년
戊申正月十五日申時上御重熙堂承旨入侍時左承旨趙衍德假注書趙台榮記事官尹行任金祖淳原任直提學徐有防檢校直閣徐鼎修原任直閣徐龍輔以次進伏訖上曰臺諫出牌在於午前則牌不進傳旨今始捧入何也衍德曰俄者史官誤傳出監察牌而臣於筵退後始出諸臺牌故今始捧傳旨矣上曰監察旣爲承牌已傳茶時則臺諫何可出牌乎命書傳敎曰茶時請牌誤以臺監出牌旣聽茶時之後忽以新除授臺諫牌招書出榻敎云初則誤傳仍又不稟榻敎之自外任自書出後弊所關厥罪甚重當該承旨令該府拿問嚴處上曰都承旨右副承旨入侍出榻敎賤臣承命出傳與沈豐之洪仁浩偕入進伏上曰臺諫牌招榻敎誰果書出耶仁浩曰同副承旨南鶴聞書之矣上曰任自書出極爲駭然矣命書傳敎曰職務相妨刑曹判書許遞今日政差出上曰閣臣及抄啓文臣中時帶玉堂人許遞今日政差出出榻敎命退諸臣以次退出
정조 12년
兼都承旨沈豐之坐左承旨趙衍德坐直右承旨尹行元坐左副承旨曺允大坐右副承旨洪仁浩坐直同副承旨南鶴聞病注書金孝建病一員未差假注書李貞運藥院直趙台榮仕直事變假注書金和鍾仕
정조 12년
曺允大啓曰訓鍊都監中軍有窠今過三日尙不出代事甚未安該大將依定式推考警責何如傳曰允
정조 12년
尹行元啓曰玉堂備員間視事頉稟之意敢啓傳曰無端不備果何故也新除未肅及行公稱頉人竝遞差其中沈興永之公然推諉以致近四更請牌之擧萬萬駭然不可遞差而止禁推政官牌招開政
정조 12년
以寶劍望筒傳于曺允大曰懸頉人員許遞前望單子入之待下批更爲修整以入
정조 12년
摠管前望單子入之都摠管吳載純副摠管李敬倫李在學落點
정조 12년
有政止吏批判書吳載純進參判朴祐原牌不進參議李時秀牌不進右副承旨洪仁浩進自以鄭大容爲掌樂正沈埉爲掌令權漢緯爲持平金履翼成德雨爲校理李遇濟爲副校理回榜人金次重高時元今加正憲加資事承傳禮曹佐郞權漢緯仍任事承傳
정조 12년
兵批判書鄭好仁進參判具㢞參議宋鍈病參知柳誼入直進左副承旨曺允大進以尹師國柳義養爲副摠管徐有大爲兼訓都正李邦城爲內禁將乫軒洞權管單金光福副司直鄭昌順
정조 12년
以持平權漢緯肅拜單子傳于尹行元曰仍任前職持平前望單子入之
정조 12년
洪仁浩啓曰當該承旨令該府拿問嚴處事命下矣同副承旨南鶴聞遞差傳旨捧入之意敢啓傳曰知道
정조 12년
以同副承旨南鶴聞遞差傳旨傳于洪仁浩曰分揀
정조 12년
以南鶴聞囚單子傳于洪仁浩曰區處不得雖以下位捧傳旨云而其實則右位均有罪焉以不應爲公律勘放
정조 12년
洪仁浩啓曰注書金孝建以爲今番院隷之被囚於捕廳實是前所未有之事昨日處分之後該大將固當惶蹙卽放院隷而一向牢囚轉加操切無異治盜院隷奚罪此莫非日前陳疏之擧爲其激怒之端移罪下隷有若替治者然受其凌侮至此之極無以抗顔供職云徑出禁扃所當直捧禁推傳旨而此與無端徑出有異推考警責何如傳曰問此事實此非別件事卽日前已捉囚之院隷而亦非實隷云然則該將臣旣經推考矣昨日以更勿煩擾之意嚴飭政院及捕廳而伊後則捕廳則止息注書則忽又徑出注書事不但萬萬駭然院隷之右袒亦不過重傳命之意云爾則奏御之院啓獨不體重乎承宣之自次對日以後至于今以此事無日不啓凡爲四次似此屑越之習前所未見到今國體所在不可任置當該捧入承旨爲先一倂從重推考注書太放恣爲先令該府拿問處之待下敎勘律可也
정조 12년
以金孝建囚單子傳于洪仁浩曰保放
정조 12년
以開城留守狀啓回榜人趙重璧加資一款令該曹稟處事傳于曺允大曰纔以回榜人至於五人之多有下敎而又見松留狀本前武兼趙重璧以從征將士至蒙賜名之恩褒得參勳券科甲今又重回此等人不可以尋常回榜言依朝者下敎擧行老人之事有不可知加資今日下批事分付如難自力上來令其子趙弘鎭替受事亦爲分付
정조 12년
以咸鏡監司有旨祗受狀啓傳于曺允大曰已例不啻班班父子兄弟之行公於堂郞者亦有之卿子李在學之除拜之後一味引嫌不但事體未安古人所行之事今豈敢逡巡卿則老矣雖於上來之後筋力奔走卿子必勝於卿適因狀啓如是回諭此後卿子更或逡巡卿難免不敎不飭之罪卿須知悉事回諭
정조 12년
沈豐之以弘文館言啓曰本館上番闕直事甚未安今日政新除授玉堂待下批竝卽牌招以爲推移入直之地何如傳曰允
정조 12년
曺允大以兵曹言啓曰今正月十七日武臣堂上朔試射日次而內外中日旣已停止不得爲之之意敢啓傳曰知道
정조 12년
趙衍德以漢城府言啓曰文武科及生進回榜人歲首訪問草記特加一資事因傳敎定式施行矣知委各部回榜人員職姓名年歲居住及登科年月別單書入之意敢啓傳曰知道
정조 12년
洪仁浩以禁衛營言啓曰依傳敎戊申回榜出身本營別騎衛金次重及李龍徵高時元等處各宴需米三石木綿五疋依例助給而金次重孫閑良順成時無相當窠待窠收用何如傳曰允卿來頭出直後別爲邀致厚饋酒食可也
정조 12년
洪仁浩以義禁府言啓曰時囚罪人南鶴聞以不應爲公律勘放事命下矣南鶴聞以不應爲事理重公律杖八十收贖放送之意敢啓傳曰知道
정조 12년
戊申正月十六日辰時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰回榜人今爲幾人乎仁浩曰竝五人矣命書傳敎曰日前以京外回榜二人事有下敎而今見京兆別單京中又有三人亦甚稀貴加資及給宴需等事依他例施行仍令卽爲造給花牌使之謝恩其中戊申出征人之得參觀武才今又回榜尤極奇異子若孫令各該入屬軍門收用謝恩日給童蓋俾都人瞻瞻者知逢舊甲感舊事之意上曰在外臺諫許遞今日政差出出榻敎上曰未下直守令當日辭朝出榻敎命退承史以次退出
정조 12년
戊申正月十六日酉時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰興陽縣監尙不入來乎衍德曰屢度催促謂有身病終不入來矣上曰如有身病雖擔舁入來肅拜事分付賤臣承命出傳上曰注書金孝建保放事分付命退承史以次退出
정조 12년
南鶴聞啓曰明日專經武臣殿講相値視事頉稟之意敢啓傳曰知道
정조 12년
南鶴聞啓曰來二十一日輪對日次矣敢稟傳曰後日次爲之
정조 12년
曺允大啓曰來二十一日朝參日次矣敢稟傳曰停
정조 12년
以前校理沈興永禁推傳旨傳于南鶴聞曰分揀
정조 12년
以忠淸監司狀啓前萬戶李命天登科周甲之年令該曹稟處事傳于尹行元曰昨以回榜人事有下敎而又見錦伯狀本海美前萬戶李命天亦參慶科今爲回榜云依他例加資今日下批令該道給宴需花牌亦令今日內造送事分付
정조 12년
吏曹口傳政事通政李命天嘉善戊申回榜人加資事承傳
정조 12년
趙衍德以宣惠廳言啓曰以京畿監司徐有防狀啓東西郊陵寢幸行時橋梁變通事本廳覆啓判付內小橋之仍舊能無疎漏乎更問該道論理草記事命下矣謹依批旨內辭意關問於該道道臣則以爲各該地方小橋殆乎相望而距大橋遠或爲十數里近或爲五六里大橋差人之一時竝行其勢末由至於容入材木只是若干株木則雖欲用大橋過陵幸後積峙之例得失旣不大段大抵橋梁一事非特爲省經費而已每於陵幸命下之後各項大橋分定列邑遠地官民輒困轉輸畢竟之旋卽毁撤便歸無用誠爲痼弊小橋不過地方官治道中一事而其大者爲三四間小者爲一二間小少材木不至難辦些略會減亦無利益毋論差人與田夫衆皆不願勢難竝擧而在地方官民邑亦無毫分貽弊之端故當初之不爲一體磨鍊者良以此也爲言今此橋梁變通寔出於矯民弊有冗費之聖意而大橋則分排列邑定差員擧行小橋則各自地方官率田夫修治與治道無異若使小橋亦如大橋之酌定則差員等節多有掣礙之端些略先下必無樂從之理上項事實旣如道臣論報又若是小橋不必變通依前使其地方官專當擧行恐合事宜之意敢啓傳曰知道
정조 12년
自曺允大以備邊司言啓曰以纛島大柴木廛長木廛決給草記批旨無論此廛與他廛近來市案換改或刀擦之事種種現發若此不已法將焉用本司草記之只言其弊不論其罪可乎烏在其親執詳査之意乎當該貢市堂上推考自廟堂取考市案論罪此後痛革此弊更以換弄事現發則不但該郞官依律勘罪竝與該寺提調嚴處可也事命下矣取考本署所在前後市案則一卷年條未詳一卷康熙三年修正一卷康熙二十五年修正一卷康熙四十五年修正一卷乾隆二十三年修正合爲五卷而康熙二十五年前市案則毋論某廛物種間不區別載錄自康熙四十五年始爲詳錄內外長木廛案內雜材木等八種中松椽一種筆跡稍大明是追錄而不錄其追錄委折乾隆二十三年市案不過謄書舊本且皆踏印則椽木追錄當在於乾隆二十三年以前而年條旣遠無可憑考其他各廛若干物種之近來追錄者皆以提調處決懸錄踏印至於刀擦則間間有之而或是謄時誤書之致或有中間査正之處姑無他換改奸弄之跡爲先以批旨內辭意嚴飭該署若或以換弄等事復有現發則該郞官依律重勘該提調一體草記嚴處之意永爲定式市案一件亦爲藏置本司雖有不得已追錄之事大則筵稟小則報備局後施行事竝爲分付何如傳曰允
정조 12년
曺允大以御營廳言啓曰依傳敎戊申回榜人金次重李龍徵高時元等處各宴需米三石木五疋依例助給之意敢啓傳曰知道
정조 12년
曺允大啓曰今此試官望中時無職名人令該曹口傳付軍職何如傳曰允
정조 12년
戊申正月十七日辰時上御重熙堂左承旨入侍時左承旨趙衍德假注書趙台榮記注官李宗烈金鳳顯原任直提學鄭民始以次進伏訖上命承旨讀公事仍書判付訖命退諸臣以次退出
정조 12년
沈豐之啓曰抄啓文臣副司果鄭晩錫檢閱金祖淳今正月朔初次課講講說過限不納依節目推考何如傳曰允
정조 12년
曺允大啓曰考官李敬懋特敎申飭之下謂有情勢屢度催促終不膺命事體所在誠極未安從重推考何如傳曰武將處義在所蹲抑無至踰越可也至於今番事院隷所犯轉益罔測在捕將廉隅非但爲自處之端紀綱法律更無可言其在尊朝廷杜後弊之道院隷一人置法然後可謂國有法矣兼帶捕將無異已遞之官而欲問其間事實申飭入侍
정조 12년
兵曹口傳政事以趙圭鎭爲右邊捕盜大將李明運爲禁軍別將
정조 12년
曺允大啓曰新除授右邊捕盜大將趙圭鎭卽爲牌招傳授命召及大將牌傳令牌何如傳曰允
정조 12년
傳于趙衍德曰戶房承旨入侍
정조 12년
刑曹判書前望單子入之金鍾秀落點止
정조 12년
曺允大啓曰摠戎使徐有寧時無職名令該曹口傳付軍職何如傳曰允
정조 12년
兵曹口傳政事副司直徐有寧
정조 12년
以京畿監司狀啓楊州牧使尹蓍東守令邊將終不應薦事傳于南鶴聞曰楊牧之不薦極爲未安今日內使之薦擧卽爲捧上事回諭
정조 12년
以訓鍊正李海愚副正朴應浩都摠經歷李彦煐任聖尹武臣兼宣傳官李邦翼司僕寺內乘金宗淳右捕廳從事官元毅鎭訓鍊都監哨官閔亨默李蓍明吳徹常禁衛營把摠柳晦源哨官吳在臣金相玉等專經武臣殿講時居不依定式禁推傳旨傳于曺允大曰各於本司入直能誦後替直
정조 12년
傳于洪仁浩曰刑曹判書入侍
정조 12년
傳于曺允大曰在外玉堂許遞今日政差出
정조 12년
曺允大以吏曹言啓曰侍從臣父年七十人每於歲首抄啓加資事載在法典而新有應推恩人雖非歲首亦爲抄啓加貴事曾有定式矣侍從臣父年七十人別單書入之意敢啓傳曰知道今日政下批
정조 12년
有政吏批判書吳載純進參判朴祐源牌不進參議李時秀牌不進右副承旨洪仁浩進以韓用龜爲副校理姜世鷹爲監察南述毅爲典籍李光遇爲興陽縣監前佐郞權啓學今加通政侍從臣父年七十加資事承傳
정조 12년
兵批判書鄭好仁參判具㢞參議宋鍈病參知柳誼入直進左承旨趙衍德進副護軍權坪申思億副司直沈興永吳泰賢魚用謙沈銖
정조 12년
傳于洪仁浩曰回榜人李龍徵已資窮其子一人又資窮加資與代加俱不得下批又有未資窮之子云畿內準朔邊將作窠後日政問名調用
정조 12년
以別軍職金爔守令薦單子傳于曺允大曰捧納承旨當該別軍職推考
정조 12년
傳于洪仁浩曰騎馬二匹立之史官二員待命
정조 12년
洪仁浩啓曰今日各司夜直摘奸時訓鍊都監火藥庫郞廳李宅源無端闕直御營廳入直軍士闕點四名當該火藥庫郞廳及該營入直將官依法典罷職傳旨捧入該營將臣常時不能檢飭之失不可無警訓鍊大將李敬懋御營大將李柱國竝推考何如傳曰允
정조 12년
傳于南鶴聞曰右副承旨入侍
정조 12년
兵曹以趙圭鎭爲訓鍊都監中軍
정조 12년
洪仁浩以兵曹言啓曰專經武臣殿講不通人員各於本司入直能誦後替直事命下矣不通人員計其數爻能誦間依定式闕內各司官原省記入直闕外各司官員及各營門將官原省記外別省記入直之意敢啓傳曰知道
정조 12년
洪仁浩以兵曹言啓曰景福宮衛將朴壽崙身帶殿監之任不無供職相妨之弊呈狀乞遞衛將之任今姑改差何如傳曰允
정조 12년
洪仁浩以訓鍊都監言啓曰依傳敎殿講居不本局哨官吳徹常李蓍明閔亨默能誦間當爲入直而哨官直所只是南營廣智營二處則勢難一時竝直吳徹常南營入直李蓍明廣智營入直閔亨默別爲入直於北營之意敢啓傳曰知道閔亨默旣是集賢門哨官能誦間本處入直交代哨官姑勿受默事分付兵曹可也
정조 12년
曺允大以禁衛營言啓曰本營哨官李再復受由過限依例汰去其代以加設哨官馮慶文陞實之意敢啓傳曰知道
정조 12년
曺允大以禁衛營言啓曰依傳敎今日專經武臣殿講時居不本營把摠柳晦源哨官吳在臣金相玉能誦間入直本營之意敢啓傳曰知道
정조 12년
洪仁浩以義禁府言啓曰時囚罪人金孝建以不應爲事理重公律勘放事命下矣金孝建以不應爲事理重公律杖八十收贖放送之意敢啓傳曰知道
정조 12년
洪仁浩以義禁府言啓曰興陽縣監沈樂洙卽其所帶地方勿限年定配嚴飭該府星火押遣事承傳啓下矣沈樂洙全羅道興陽縣卽其地勿限年定配而以承傳內辭意具罪目依例發遣府羅將星火押送配所之意敢啓傳曰知道
정조 12년
洪仁浩以刑曹言啓曰院隷之假稱掖隷之不足捽打帶校甚至假傳科治之命突入閭家毆打婦女云可謂亂民令該曹査出遠地充軍待用刑令配所道嚴刑懲勵首隷亦令該曹待用刑嚴治事命下矣依傳敎査實則平地作挐實爲首惡捽打帶校罪犯尤重承政院使令朴道成慶尙道機張縣趙國昌全羅道順天府竝遠地充軍卽爲押送而待用刑嚴刑懲勵事分付于各該配所道臣行首使令崔大得亦待用刑自臣曹各別嚴治之意敢啓傳曰知道
정조 12년
戊申正月十八日卯時上御熙政堂專經武臣殿講入侍時兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞假注書李貞運趙台榮記事官李相璜金祖淳檢校直提學李秉模檢校直閣金憙徐鼎修直閣鄭大容待敎尹行任入就位行四拜禮以次進伏訖引議唱試官及應講武臣入就位行四拜禮考官左議政李在協兵曹判書鄭好仁參考官行副司直林蓍喆宣傳官李儒敬弘文館修撰李洪載副修撰李尙度率武臣李海愚等入就位行拜禮訖以次陞殿在協進前曰日氣稍舒聖體若何上曰一樣矣上曰訓將何故不入來耶允大曰謂以情勢難安屢次催促終不入來故俄以請推啓辭入之矣上曰今番政院事豈成說乎當初知申之請推捕將院規當然故卽爲允從而伊後許多事端罔非院隷之犯科則爲承宣者初不檢察乃反連日四啓齗齗於捕將雖或謂之年少注書徑出之故而知申則顧其年位宜不敢如是瀆擾至於院啓中藥院承旨帶隷云云萬萬可駭此豈如是爲說者乎左承旨以下姑捨勿論知申之今番擧措予實未料其至此矣左相亦聞近來院啓委折乎在協曰臣實未詳知而連次院啓似涉屑越矣上曰奚但屑越而已初次則予果扶政院而抑捕廳矣至再至三殆若日課而詳究本事則院隷之作拿捕廳前所未有之變且其毆打校卒爲傳科治等罪節節可痛此不嚴懲則國無法矣諸承旨之問備猶屬薄勘而院隷之一人欲用死罪之次律矣仍命書政院啓辭批答上曰訓將使之卽卽入侍可也貞運承命出與訓鍊大將李敬懋偕入進伏上曰訓將進前詳奏院隷之前後罪犯可也敬懋曰院隷之如是作拿莫非如臣無似忝居將任之致而旣打臣之陪校又入重囚所在之捕廳至逼從事官入直之房此則前所未有之事矣上曰卿之終未掩捕院隷一人亦極駭然名以校卒不從將令安用捕廳爲哉四啓煩屑已有處分而此非爲卿地也尊朝體也振國綱也卿之捕將之任當許遞矣上曰右捕將李敬懋許遞出榻敎敬懋曰捕將之任雖蒙恩遞以此情勢何敢行公於大將之任乎上曰筵席辭職非一品則莫敢爲之卿之云云此何事體其勿更煩也在協曰訓將擧措極爲未安當推考矣上曰今日處分認以爲意扶抑敢欲辭職於筵席訓將事每每如此誠可悶也第令就座可也上以寶劍望筒命書傳敎曰有實故人竝許遞止上曰回榜人皆待令乎仁浩曰方來待閤外矣上曰老人想難久待使之殿庭謝恩而鼓吹振作依新恩唱榜謝恩親臨例爲之新恩謝恩例爲宣醞而未及分付待令乎仁浩曰賜馬賜樂依下敎分付而宣醞節次未及擧行矣上曰不得宣醞雖爲欠典而第令臚唱行禮可也回榜人李龍徵黃聖憲入庭行四拜禮樂作上曰使之陞殿可也龍徵進伏上曰年幾何龍徵曰八十一歲矣上曰眠食何如龍徵曰一食三合眠亦達曙矣上曰有幾子而有何役名乎龍徵曰長子春蕃方爲兵曹堂上軍官資是正憲次子春益連以科射資至崇祿矣上曰然則雖欲代加無可施之地矣有所願乎龍徵曰臣之長子若得邊將則實是天恩矣上曰所願予當施之退去可也聖憲進伏上曰年幾何聖憲曰八十六歲矣上曰筋力眠食觀於自力上洛而可知矣何當還歸耶聖憲曰姑留數日下去爲計矣上敎好仁曰遠來老人宣示優異之典此人下去時自卿曹着實顧助且飭沿路善爲護送也命聖憲退出命開講貞運呼訓鍊正李海愚等以次進講命仁浩書傳敎曰旣問之此而置之後弊姑無論國法將無所施院隷之假稱掖隷之不足捽打帶校甚至假傳科治之命街上行惡突入閭家毆打婦女云有一於此罔非重罪雖年少注書之所指揮注書不可無罪況渠輩之自下所犯如此可謂亂民令該曹査出遠地充軍待用刑令配所道嚴刑懲勵捕廳在囚何等凶惡逆豎則成群作鬧至於空廳不可但以無法言若能據實來告豈有承宣之屢次煩啓承宣纔已處分而首隷亦令該曹待用刑嚴治又命書傳敎曰劇務相妨刑曹判書許遞前望單子入之待下批牌招察任兵曹判書鄭好仁曰禁軍別將柳鎭恒身病沈重時日之內供職無路云領軍重任不可久曠合有變通之道故敢達矣上曰改差可也出擧條講訖命退諸臣以次退出
정조 12년
戊申正月十八日巳時上御重熙堂戶房承旨入侍時左承旨趙衍德假注書趙台榮記事官尹行任金祖淳檢校直閣徐鼎修以次進伏訖上曰刑判承牌入來乎衍德曰牌不進云矣上曰刑曹判書更爲牌招違牌勿爲呼望出榻敎上曰興陽縣監卽爲下直事分付賤臣承命出傳上曰守令邊將薦單子持來賤臣承命出持入上命承旨讀奏訖衍德曰卽見守令邊將薦擧單子則永宗僉使金魯成職銜有違格例長與府使尹守默薦人名字誤書奏御文字如是不察事甚未安竝推考原單子還下送改修正上送之意分付何如上曰依爲之出擧條命退諸臣以次退出
정조 12년
戊申正月十八日未時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰刑判入來乎仁浩曰連爲催促終不入來矣命書傳敎曰刑判事誠過矣前此權要有除輒違也不無一二曲諒者此非曲副其心以領相秉軸同堂之內無怪乎力辭至於現職近因不坐無異水部閑局彼而承膺此而逡巡可乎況今本曹有照律擧行事判堂又不可不備員尤豈可如是屢違召命乎且以擧行之本事言之莫曰頑隷之悍習有足以觀國綱有國所重卽相與將耳元戎亞於元輔則白晝街上賤隷侵凌事不涉於本局其人則元戎伊後事端轉至層激之後今日處分意出深長慮若以該曹無判堂不卽決勘亦豈成說乎以此以彼不可一任其違召行刑曹判書金鍾秀從重推考旣有違牌勿捧傳旨之命仍以前牌催促斯速行公上曰興陽縣監下直乎仁浩曰認以補外竄配之敎何等截嚴而終不入來吏曹催促之隷亦爲揮逐云誠極駭然矣命書傳敎曰沈樂洙事亦一變怪當初不肅已莫曉也認以外補認以定配之飭敎又至經宿則偃息渠家甚至有捽曳催促之曹吏此人予本不好之昨今只令催促不但出於含垢兼存已甚之戒矣卽今擧措無嚴甚矣放恣極矣欲賭難矣之目反歸汰哉之科國有法綱烏得免重罪沈樂洙卽其所帶地方興陽縣勿限年定配嚴飭該府星火押遣又命書傳敎曰雖是重臣似此處義不可任其徑情雖帶將任與摠使之別有相妨有異斯速入來肅命事更加嚴飭牌去來催促命退承史以次退出
정조 12년
戊申正月十八日申時上御誠正閣都承旨與刑曹判書入侍時兼都承旨沈豐之假注書李貞運記事官李相璜金祖淳行刑曹判書金鍾秀以次進伏訖上曰卿之辭職無已太過乎旣非要任且本曹近不開坐便成閑局連爲違召可謂無所據矣鍾秀曰臣之前復除拜蒙有筵奏者臣叔旣在首相臣又備六卿之列實有私義之難安矣上曰沈樂洙事誠可怪也旣有認以外稱認以定配之敎而在家偃處終不肅命且聞捽曳曹吏云亦爲怪駭矣鍾秀曰臣則見俄下傳敎而始得知之矣上曰院隷之假稱掖隷者已極痛惡而元戎陪後之校無難捽打捕廳重地至於空廳甚至白晝大道毆曳閭閻婦女此不重勘無以懲後令嚴加照律也上曰沈樂洙發配與否知入可也賤臣承命出回奏曰以禁府草記之未及入啓遲滯云矣上曰草記催促持入可也賤臣承命出持入上曰使在院承旨以知道書之頒布可也上曰玉堂在外未肅拜人員知入賤臣承命出回奏曰副校理安策在外而其外無之云矣上曰兩司在外未肅拜人員知入可也賤臣出回奏曰執義權裕正言李冕應未肅拜持平李廷延在外云矣上曰政官牌招開政出榻敎命退諸臣以次退出
정조 12년
戊申正月十八日二更上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰守令邊將薦單子承旨詳見乎仁浩曰京外官應薦人竝薦守令邊將非但自來定式且有昨年飭敎而卽見慈山府使尹東晩綾州牧使李樂培法聖僉使李明奎薦單則只薦守令不薦邊將而道伯之循例封啓殊涉未安當該監司竝推考邊將薦擧單子從速修正上送之意分付何如上曰依爲之出擧條命退承史以次退出
정조 12년
兼都承旨沈豐之坐左承旨趙衍德坐直右承旨尹行元坐左副承旨曺允大坐直右副承旨洪仁浩坐同副承旨南鶴聞坐注書金孝建病一員未差假注書李貞運藥院直趙台榮仕直事變假注書金和鍾仕
정조 12년
傳于洪仁浩曰明日齋宿相値次對進定於今日食後來會
정조 12년
傳于南鶴聞曰同副承旨入侍
정조 12년
傳于曺允大曰戶房承旨入侍
정조 12년
以兪漢緯囚單子傳于洪仁浩曰付過放送
정조 12년
以申光岳囚單子傳于洪仁浩曰分揀放送
정조 12년
南鶴聞以禮曹言啓曰皇壇壇上祭器等物每年孟春戶禮曹堂上奉審事定式矣今正月二十五日臣曹與戶曹堂上奉審後稟處何如傳曰允
정조 12년
南鶴聞以禮曹言啓曰大報壇祭享每年三月上旬內擇日擧行事定式矣吉日令日官推擇則來三月初三日爲吉云以此日定行而初雖以親祭磨鍊亦多有攝行之例今番則何以爲之乎敢稟傳曰攝行
정조 12년
曺允大以兵曹言啓曰今正月二十日大臣朔試射日次而內外中日旣已停止不得爲之之意敢啓傳曰知道
정조 12년
趙衍德以漢城府言啓曰濟州三邑民數今始上來故添錄之意敢啓傳曰知道
정조 12년
曺允大以訓鍊都監言啓曰依傳敎戊申回榜人黃聖憲處宴需米三石木棉五疋依例助給之意敢啓傳曰知道
정조 12년
曺允大以禁衛營言啓曰本營別騎衛金次重孫順成待窠收用事前已草記允下矣別武士金宗大有頉代以金順成塡差之意敢啓傳曰知道
정조 12년
曺允大以禁衛營言啓曰依傳敎戊申回榜出身黃聖憲處宴需米三石木綿五疋依例助給之意敢啓傳曰知道
정조 12년
曺允大以御營廳言啓曰依傳敎戊申回榜人黃聖憲處宴需米三石木綿五疋依例助給之意敢啓傳曰知道
정조 12년
戊申正月十九日巳時上御誠正閣大臣備局堂引見入侍時左議政李在協行漢城判尹鄭昌聖戶曹判書徐有隣行副司直徐有寧吏曹判書吳載純兵曹判書鄭好仁禮曹判書李𡊠行副司直李在簡李柱國兼都承旨沈豐之行副司直李秉模開城留守閔鍾顯行副司直金文淳刑曹參判洪秀輔戶曹參判李在學行副司直洪秉纘金持默校理成德雨左副承旨曺允大假注書李貞運事變假注書金和鍾記事官李宗烈金鳳顯以次進伏訖在協曰日氣稍寒聖體若何上曰一樣矣在協曰王大妃殿氣候若何上曰一樣矣在協曰惠慶宮氣候若何上曰一樣矣自在協曰訓鍊大將李敬懋旣書進字於單子來見臣於賓廳以爲情勢萬萬惶恧入侍則不得爲之今方出待闕外云仍爲出去事體誠極未安從重推考仍令入侍何如上曰旣書進字之後以無以行公之意言于大臣出去寧有如許駭怪之擧爲先罷職令該府拿勘可也出擧條上曰訓將事誠不成說旣書進字公然出去此與李文源之駭擧何以異哉此殆與常性有異院隷則不敢抵當畏劫之不已至於廟堂則輕忽之若是者豈非萬萬怪駭乎其意則欲行此爲沽名之資而爲僚將者誰肯代察其任乎諸將臣須知此意也予以尊體統之意旣使嚴治院隷仍解捕將之任則在彼可謂伸義到此無他可引之端而今日擧措安敢若此不待傳旨之啓下卽爲拿勘可也和鍾承命出傳允大曰訓鍊大將李敬懋罷職事命下矣將兵之任不可一刻無摠察之人何以爲之乎上曰都提調摠察可也允大曰訓鍊大將都提調摠察事命下矣在前如此之時有都提調命招之例或有從事官發牌聽傳敎之規今番則何以爲之乎上曰從事官發牌聽傳敎可也出擧條柱國曰捕廳事旣有言端敢此仰達矣無論本事之是非捕將李敬懋以捉納院隷事嚴飭捕校達宵催督非徒無一人捉納捕校私自相謂曰寧得罪於大將不可捉納院隷云云初無將令擧行之意如此紀律前所未聞此而若不嚴治則日後捕廳事萬無維持之道實部將與所任部將査實汰去何如上曰卿旣經捕將則捕校汰去非筵請之事卿其爲之且卿時帶將任待用棍一竝捉來嚴棍以勵紀律可也出擧條在協曰此咸鏡監司李崇祜狀啓也以爲南北兵使今春習操與官門聚點已爲停止臣營獨鎭軍兵部鍊亦爲停止事令廟堂稟旨分付矣南北關習操旣皆停止此亦依狀請許施何如上曰依爲之出擧條在協曰飛禽島異國漂來船材經稟後自本司發關燒火故敢達矣上曰唯在協曰槐院揀坐日前出令矣領相送示承文院官員呈單二度一則金晦彬呈單以爲渠則以情勢不得去圈故作牌於書吏使之告課圈坐絶勿擧論金裕己而裕己畢竟見參故以此爲引義之端一則金載一呈單以爲參圈時以同僚顔情果圈金裕己而金晦彬牌子則下吏不爲告課故不得見之以不當圈之人徑先加點爲言此是前所未有之事雖有情勢參坐防塞夫孰日不可而作牌該吏誠是駭擧旣參圈坐退有後言雖曰自効之意而呈單於大臣亦是前所未有之事金晦彬則刊名仕版金載一則削職似不可已矣且臣於此事常以爲可悶矣故正郞金范甲登科隷槐院而其時揀坐故相臣金興慶爲之故縣監黃昱世所稱與范甲一體人而其子故正郞處浩登科亦隷槐院而其時揀坐則首相之先大臣爲之在當身則許之在其子則許之而今於其孫忽有此異議雖以兩人呈單觀之風色亦可想得矣上曰金范甲黃處浩果是槐院則至於其孫忽又如此者可見時俗之迫隘但言出卿口亦有形跡之嫌待領相入來相議更奏似未晩矣在協曰此則非關於本事當以朝廷事體言之矣上曰此則誠然而第其事實猶未詳知呈單之擧果無已例則刊版之典何蘄從施而如有已例則領相之意又未知如何今日依卿言刊版後日若因領相言敍用則豈無顚倒之嫌乎卿出去後往復於領相自槐院草記可也昌聖曰士族婦女年九十歲首抄啓封爵載在大典通編而今番歲抄未及聞知有所遺漏矣故通德郞朴齊恒妻崔氏故僉知鄭志勗妻李氏俱以年九十合有封爵之典卽令該曹考例擧行何如上曰依爲之出擧條有隣曰昨年田稅木代錢之後本曹木儲十分苟簡不得不以木需用處無他推移之道事甚悶慮嶺南今年所納田稅木趁早上納之意自臣曹業已關飭而近來外邑凡於上納慢忽成習如非經稟申飭難以趁期上納矣此是作結收捧由陸上來者則別無遲滯之端嶺南田稅木必以可合經用者趁四月內準數上送而過限則該守令各別論罪事出擧條嚴飭何如上曰依爲之出擧條在簡曰近來上納愆期愈往愈甚已往雖不得一一請罪而其中乙巳條結錢尙有未納之邑當該守令令本道指名現告拿問處之此後諸般上納過限守令一依事目草記論罪之意出擧條申飭何如上曰依爲之出擧條好仁曰武臣通選淸顯人前判書臣鄭昌順雖已別單書入而曾經宣傳官二人以無薦之故未免見漏別單改修正以入何如上曰依爲之出擧條上命大臣備堂先退命書傳敎曰訓將出代適所以副其心姑勿出代事言于廟堂仍命退承史以次退出
정조 12년
戊申正月十九日巳時上御誠正閣左承旨入侍時左承旨趙衍德記事官金孝建金鳳顯尹行任以次進伏訖上命書傳敎曰訓將出代適所以副其心姑勿出代事言于廟堂命退諸臣以次退出
정조 12년
兼都承旨沈豐之隨駕宿左承旨趙衍德隨駕直右承旨尹行元守宮左副承旨曺允大隨駕宿右副承旨洪仁浩隨駕直同副承旨南鶴聞隨駕宿注書金孝建病一員未差假注書李貞運藥院直趙台榮隨駕直事變假注書金和鍾守宮
정조 12년
上詣景慕宮入齋室後內閣政院玉堂藥房口傳問安答曰知道
정조 12년
沈豐之啓曰明日景慕宮酌獻禮相値視事頉稟之意敢啓傳曰知道
정조 12년
沈豐之啓曰明日景慕宮酌獻禮祭文當爲製進藝文提學徐有隣卽爲牌招何如傳曰允
정조 12년
傳于曺允大曰有司堂上入侍
정조 12년
傳于洪仁浩曰京畿監司入侍
정조 12년
以吏曹參判朴祐源牌不進推考傳旨傳于趙衍德曰聞其實病時月內難責供職云許遞今日政差出
정조 12년
自有政吏批判書吳載純進參判未差參議李時秀右承旨尹行元進以盧廷良爲執義鄭觀輝爲持平柳文養爲正言洪彦燮爲掌藥正金文淳爲吏曹參判止韓宗鎬爲濬源殿令魏光軫爲智陵直長
정조 12년
兵批判書鄭好仁進參判具㢞參議宋鍈病參知柳誼入直進左副承旨曺允大進以鄭枋爲都摠管尹尙東爲副摠管李義行嚴思晩爲副摠管全得麟爲景福將李春藎爲文殊別將副司果魚用謙安策副護軍趙圭鎭權啓學
정조 12년
兵曹口傳政事副司直李敬懋
정조 12년
以守宮假承旨望單子傳于尹行元曰右承旨留院
정조 12년
吏曹抱川縣監柳得恭楊根郡守洪宣輔已上相換
정조 12년
傳于曺允大曰雖無處所之頒下昨日傳敎旣有齋宿二字則所當早朝待令之不暇而有申飭之敎然後始乃來會近來別軍職出而不愼口角入而不勤侍衛似此應行職分內事又欲偃處近日最無用最無當者此輩當該別軍職等一竝汰去
정조 12년
傳于曺允大曰左副承旨入侍
정조 12년
傳于洪仁浩曰當該兵曹郞廳竝汰去
정조 12년
沈豐之以禮曹言啓曰今此景慕宮酌獻禮親行時自上當有散致齋之禮而正日只隔一日散齋則勢未及擧行殿下致齋一日於齋殿諸享官及近侍之官應從升者致齋一日於享所事知委何如傳曰允
정조 12년
曺允大以兵曹言啓曰別軍職廳書員使令跟隨一竝捉囚兵曹後草記事命下矣別軍職申大謙跟隨福同姜五成跟隨福金李儒敬跟隨得伊徐英輔跟隨世都吳毅常跟隨龍大韓光濟跟隨七金朴基豐跟隨弼萬金爔跟隨渭連鄭學畊跟隨一福書員金命起使令羅福起李春成李春福尹得乭申海云一竝捉囚于本曹而李潤彬王漢禎本無跟隨云不得一體囚禁之意敢啓傳曰知道
정조 12년
洪仁浩以兵曹言啓曰依下敎侍衛禁軍及武藝別監內吹等處設粥以饋之意敢啓傳曰知道
정조 12년
曺允大以訓鍊都監言啓曰今日大駕詣景慕宮時因兵曹啓下節目金虎門入直軍六十名挾輦將官率領侍衛弘化門入直軍八十名廣智營入直軍三十名各其將官率領待標信赴陣還宮後還爲入直而當夜宮墻外巡邏無以分排依例以軍餉色守直軍十名推移行巡之意敢啓傳曰知道
정조 12년
洪仁浩以訓鍊都監言啓曰依下敎衛內衛外將校軍兵等處設粥分鐀之意敢啓傳曰知道
정조 12년
曺允大以禁衛營言啓曰今日景慕宮擧動時依兵曹節目銅龍門入直鄕軍八十名待標信入直哨官領赴訓鍊都監陣還宮後還入直而其餘鄕軍二十五名入直把摠率領仍直之意敢啓傳曰知道
정조 12년
洪仁浩以禁衛營言啓曰依下敎隨駕本營兼內吹及赴陣將校軍兵等處設粥分饋之意敢啓傳曰知道
정조 12년
曺允大以御營廳言啓曰今正月二十日大駕詣景慕宮齋宿時依兵曹節目集春營入直軍三十名除出入直哨官安桓領赴于訓鍊都監都領陣東營入直軍三十名除出入直把摠柳翼星哨官丁昌百率領宮大門外把守而竝待標信擧行還官後各還本處入直集春營餘軍二十名內集春門直十名除東營餘軍三十名內敦化門東邊水門把守軍十名除之則兩處餘軍數少當夜宮墻外巡邏勢難分排出番鄕軍各十五名添入集春營哨官權薰東營哨官李命源率領代直分更警巡之意敢啓傳曰知道
정조 12년
洪仁浩以御營廳言啓依下敎兼內吹及赴陣將校軍兵等處設粥分饋之意敢啓傳曰知道
정조 12년
洪仁浩以義禁府言啓曰時囚罪人李敬懋以不應爲公律勘放事命下矣李敬懋以不應爲事理重公律杖八十收贖放送之意敢啓傳曰知道
정조 12년
戊申正月二十日辰時上御重熙堂左副承旨入侍時左副承旨曺允大假注書趙台榮記事官李相璜金祖淳以次進伏訖上命書傳敎曰今日夕後當由逌瞻門詣景慕宮行禮後還宮待衛別雲劍外皆以入直磨鍊亦有近例出還宮服色以衮龍袍爲之只於享時改服冕服以此分付又命書傳敎曰二十一日景慕宮酌獻禮該房知悉百官陪享置之時刻待下敎又命書傳敎曰金虎門入直軍六十名爲挾輦軍槍劍軍駕前駕後置之弘化門銅龍門入直軍各八十名集春營廣智營軍各三十名訓將領率排立此非前一日詣齋所經宿訓將只率前排及北營入直標下軍若干名待令中軍以下旗鼓雜色除之禁軍入直六十名別將除旗鼓前排率領日瞻門外留住事分付又命書傳敎曰出宮門路以協陽門爲之又命書傳敎曰閣職與協律郞相妨兼直閣鄭大容實職改差命退承史以次退出
정조 12년
戊申正月二十日辰時上御重熙堂左承旨入侍時左承旨趙衍德假注書趙台榮記事官尹行任金祖淳檢校直閣徐鼎修鄭東浚原任直閣徐龍輔以次進伏訖自上命書傳敎曰向因前前北伯言聞之每欲下敎而未果今因言端思之北道陵寢別檢假官之無職銜不計仕一人供職幾至十年不但事面之未安勞而無酬旣非重所重之意又乖官人之方聞其弊源本道陵殿官變通時別檢一窠屬之道內文參下陞令通計六十朔遷京職而雖非別檢窠自有國子參下橫出各岐則擧皆圖避別檢固勢也然則別檢一窠便作假銜且參奉至京職者亦必費十六七年始得遷擬亦非收用遠人之意旣聞之後不可不矯弊此後別檢改作直長令作蔭窠若此則蔭而始仕十餘年可遷京職文而別檢可除權差空勞之弊令該曹知悉自今政依此擧行假別檢之勤仕許多年仍令無故作散甚非酬勞之意亦違核實之政計其元仕足可陞遷直長見窠擬入事一體分付上曰有司堂上入侍賤臣承命出與有司堂上徐有隣偕入進伏上曰政官牌招開政出榻敎上命書傳敎曰時囚罪人李敬懋以不應爲公律勘放又命書傳敎曰前訓將李敬懋仍任前職牌招隨駕仍傳命召止衍德曰新除授訓鍊大將李敬懋方在罷散中何以爲之敢稟上曰敍用可也衍德曰李敬懋時無職名令該曹口傳付軍職以爲聽傳敎之地何如上曰依爲之出擧條衍德曰今日齋宿動駕時侍臣不可不備員除在外外未肅拜呈告人員竝牌招使之齋宿何如上曰依爲之在外及未肅拜人許遞今日政差出待下批一體牌招雖不請牌自可進參待其去來須有不參人員方可請牌今此所奏太酸矣然亦出於修擧之意雖已依施後必詳審可也出擧條衍德曰守令薦擧所關不輕奏御文字事體自別而日前永宗僉使金魯成薦單中職銜誤書致有問備改修正之擧矣今番薦單又於守令可當人職銜以長銜書之大違格式似此年例應行之事屢次不察誠極駭然更爲請推徒涉屑越該僉使本院請推之外無他可施之罰從重論勘恐不可已原單旣自本營收聚上送則前後不飭之責不可無警該道臣從重推考原單還下送使之改修正上送何如上曰依爲之該僉使所當拿處而赴任屬耳爲先令該曹發緘取招以聞可也出擧條上曰承旨卿宰越俸蕩滌出榻敎上曰京畿監司入侍賤臣承命出與京畿監司徐有防偕入進伏有防曰摠廳城餉之爲畿民難支之弊不一其端而就其中私授一事尤係悶迫每當深冬捧納之時自管城所眼同保主發送校卒而所謂校卒一出閭里惟意侵漁凡係釜鼎之屬衣服之類莫不盡入於搜蕩之中甚至受食者遠近族屬之業農之牛行商之馬憑藉奪去任自買賣以爲了當之方如是而民安得支保乎此不可不別般矯革故臣於日前與摠使有所酬酢矣臣意自今年爲始私授米分給時某面某里某民名下之爲幾石一一懸錄成出一冊自管城所踏印分送於各其邑而及其捧糴之際校卒切勿發送只令保主人如例督飭若其最拒納之輩嚴飭本官刻期收捧使其面任與保主人上送管城所而該守令如有過限或未收之弊則該廳以軍餉未捧別爲論斷則庶可爲畿邑一分息肩之道故敢此仰達矣上曰依爲之該廳之於畿民其害甚於猛虎際聞卿言極爲切實此後分還捧糴復踵前習竝與該將臣難免重勘至於攘牛蕩産之習尤合痛革如是而冒犯該軍卒直施治盜之律自本官移送鎭營一邊枚報巡營該校同罪從事不飭之管城將令該府拿問嚴繩朝家旣聞之來頭當考其修擧勤慢雖一民有不聞知之弊依舊爲悍卒所侵虐則地方官亦難免其罪卿其一體嚴飭可也出擧條有防曰本道臘猪獵軍之責立民夫實爲畿民莫大之弊以山下各項軍丁推移換定從便出用事旣承下敎故臣與各該邑守宰多般消商幾乎就緖而但楊根間經交遞新倅纔已肅命待其赴任亦當一體講確後決定而成命之下不免遲滯誠不勝惶恐敢此仰達矣上曰難付生手勿拘縣令縣監道內鄰邑山郡守令中相換可也祖淳曰諸道之設置兼史法意甚重蓋欲採謠俗察禎祲以備時政記修載而至於原春黃海咸鏡三道則元無兼史窠只令都事修送而都事則掌試之外留營絶罕故每致日記之闕納事甚欠缺分付該曹三道文官參上守令察訪中各定兼史窠以爲趁期修納之地似好敢此仰達矣上曰依爲之出擧條命退諸臣以次退出
정조 12년
戊申正月二十日未時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上命書傳敎曰昨筵左相所奏雖出於爲年少文臣抑鬧端之意而首相適不登筵故使之往復更稟矣更思呈單與分付之有例無例姑捨之焉敢起鬧致煩上徹乎圈事至重冒沒了當亦不成事面豈有如許圈會乎槐院官呈單及分付人參圈人一竝削職其中朴蓍壽家規之外僅免童丱似此紛競之事挺身參聞甘心犯科渠家雖無父兄惜其外黨之不善敎飭然渠旣作罪豈可隨衆例飭施以刊削之典以示息競禁囂之意仁浩曰日前夜直摘奸時兼春秋金鳳顯以御營廳入直軍士四名闕直之意執頉以來故自政院論罪該將官矣追考兵曹省記則該營入直軍元數爲一百七名而雜頉四名初非省記中軍士則闕直與否初無可論當該兼史之混稱闕直殊涉不察推考何如上曰當該史官從重推考哨官分揀可也出擧條命退承史以次退出
정조 12년
戊申正月二十日酉時上詣景慕宮擧動入侍時兼都承旨沈豐之左承旨趙衍德左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳一提學金鍾秀二提學李性源檢校直提學李秉模檢校直閣金憙徐鼎修鄭東浚原任直閣徐龍輔直閣鄭大容待敎尹行任以次隨駕上具翼善冠衮龍施乘輿出宣化門藥房都提調洪樂性進前奏曰連自新歲逐日勞動今又動駕經宿聖體若何上曰一樣矣卿則留在本院可也駕由建陽門出弘化門上曰弘化門仍留允大承命出分付上曰路左祗迎人知來仁浩承命出回奏曰時原任大臣及卿宰二品以上盡爲祗迎而原任大臣中鄭存謙有病不來云矣駕由逌瞻門入日瞻門詣齋室門外降輿入齋室敎曰宮大門依祭享時例開閉可也酌獻禮時至上具冕服出東狹門就板位行再拜禮詣盥洗位盥洗訖詣神位前三上香執酌獻酌訖降復位行再拜禮復行再拜禮詣望燎位望燎訖還入齋室少頃改具翼善冠衮龍袍出西狹門乘輿出日瞻門入弘化門上曰大駕纔入闕門喧譁如此極爲駭然兵判各別申飭可也兵曹判書鄭好仁進前奏曰政院下隷及闕內各司所屬皆欲趁閉門入來故如是喧擾矣上曰當該禁喧郞廳爲先汰去令該府拿問嚴勘出駕前下敎駕由建陽門入協陽門還內諸臣以次退出
정조 12년
兼都承旨沈豐之藥院直左承旨趙衍德坐直右承旨尹行元坐左副承旨曺允大坐右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書金和鍾仕
정조 12년
沈豐之啓曰來二十五日朝參日次矣敢稟傳曰停
정조 12년
沈豐之以奎章閣檢書官以守宮檢校提學意啓曰夜間閣內諸處無事之意敢啓傳曰知道
정조 12년
沈豐之啓曰昨日還官時樂工未及待令鼓吹不爲振作事未前有誠極駭然該院提調從重推考當該郞廳所當重勘而本院請推之外無他可施之罰何以爲之敢稟傳允郞廳從重推考典樂令攸司從重科治
정조 12년
以張至冕囚單子傳于洪仁浩曰除拜雖屬耳昨日雜亂前所未聞其在懲後之道不可汰去而止削職放送
정조 12년
備邊司薦望以洪和輔爲北兵使止
정조 12년
洪仁浩啓曰兵曹郞廳來言此兵使下批政事取稟傳曰當日爲之
정조 12년
有政吏批判書吳載純進參判金文淳進參議李時秀病右承旨尹行元進以安鼎大爲掌令韓商新爲兵曹正郞止韓佐圭爲德陵直長吳鎭圭爲淑陵奉事兼春秋李師曾尹說鄭道復兼鏡城府使單洪和輔
정조 12년
兵批判書鄭好仁病參判具㢞入直進參議宋鍈參知柳誼病左副承旨曺允大進副護軍權裕司直朴祐源李柱延副司果權彝性李冕膺北兵使單洪和輔
정조 12년
以兵曹郞廳望筒傳于洪仁浩曰此兩郞旣非駕後禁喧汰去今姑分揀
정조 12년
以別軍職姜五成申大謙李潤彬柳孝源李儒敬韓光濟朴基豐吳毅常金爔王漢禎徐英輔鄭學畊等汰去傳旨傳于曺允大曰只汰本職適中其願姑爲分揀
정조 12년
以持平鄭觀輝正言柳文養牌不進罷職傳旨傳于洪仁浩曰只推
정조 12년
南鶴聞以吏曹言啓曰楊根郡守柳得恭除朝辭當日下送事命下矣楊根郡守柳得恭申飭當日下送之意敢啓傳曰知道
정조 12년
趙衍德以戶曹言啓曰承旨卿宰越俸湯滌事命下矣蕩滌人員別單書入之意敢啓傳曰知道
정조 12년
曺允大以兵曹言啓曰弘化門東挾左隻臼金昨日閉門時退破依例除標信開門修改後還閉之意敢啓傳曰知道近來駕後紛雜特甚甚至昨日攔入之擧而駭然極矣此蓋兵郞之在駕後者不善禁飭之致本曹堂上與兵判相議此後則期於整肅如是下敎而又復如前兵判及隨駕堂上重勘之外駕後禁喧郞重棍嚴繩以此知悉勿論政院內閣三司下隷傳命及應入略干名外攔入者依節目自承旨以下草記請罪各其司首隷嚴棍移送有司照律此一款添載於動駕節目可也
정조 12년
曺允大以兵曹言啓曰依下敎別軍職跟隨竝放送之意敢啓傳曰知道
정조 12년
洪仁浩以兵曹言啓曰本曹堂上軍官禁軍遞兒窠今方有闕矣依定式禁軍別將與番將眼同試取以其居首者塡差之意敢啓傳曰知道
정조 12년
刑曹判書金鍾秀疏曰伏以日昨秋官新命忽降於千萬意外洊犯違傲半日懸牌畢竟入侍有命冒沒出肅面赧背汗羞對曹隷噫以臣僇廢之蹤重入城闉經年濡滯是豈臣夢寐之所敢到而劻勷失措行止郞當特以彌月期滿祝慶誠切顒望遲待尙未告歸雖公而不赴衆會私而不出一步自比拘係稍存防限而慙愧積中抑鬱成疾畏約無窮悔吝多端重以母年益高旅寓荒涼精神筋方月異而歲不同怵焉驚恐夙宵澟灼至若供職一事自夫入城之初已蒙體涼之恩前後筵敎不啻諄複臣感銘心肺期毋失墜則今玆新除之決不容一日蹲仍不待臣辭之畢而天日之明庶幾無遺燭矣玆敢猥陳短章仰瀆崇嚴伏乞聖上亟命遞解臣新授職名使劇務無曠私心粗安千萬之幸以金鍾秀上疏傳于洪仁浩曰督出傳敎已言權要外不當力辭伊後登筵亦以閒局之刑工無異下敎矣在重臣分義道理豈可更事求解官職去就不輕而重至於此重臣年位何如無端爲此無所據之處義揆以事面萬萬寒心前望點下出於責以職事之意此上疏還給捧納承旨推考刑曹判書金鍾秀亦爲從重推考此後毋論辭疏辭單更勿呼望事該房知悉
정조 12년
領府事鄭存謙箚曰伏以三陽回泰慶運方來禮展閟宮旋蹕萬安聖孝冞光玉體愈康攢祝之忱小大同情仍伏念臣一疾六載歲漸增加昨冬以後已成癃殘逖違之餘歲鑰又新一覲之願寤寐耿耿而寄命床簀轉動須人竝與起居之班陪扈之列而積廢常禮人理都絶自悼窮命寧欲溘然惟僭猥是懼雖不敢輒煩箚籲而日夕惶恐泯伏俟譴況今移次經宿羹墻伸慕之辰凡厥有位莫不趨簉於承候之班而臣獨尸居㱡㱡微忱莫效常分都虧伏地兢悚無以自措一味昧然尤增罪戾玆不得不冒犯瀆擾冀被譴何伏乞聖明重勘臣前後瘝闕之罪以肅朝綱以安私心不勝幸甚取進止答曰省箚具悉卿懇愼疾之尙比彌留豈勝奉慮未參候班何庸爲辭卿須安心勿辭益加善攝仍傳曰此批答遣史官傳諭于領府事
정조 12년
戊申正月二十一日辰時上御重熙堂戶房承旨入侍時左承旨趙衍德假注書趙台樂記事官金鳳顯尹行任檢校直閣徐鼎修鄭東浚以次進伏訖上命承旨讀公事仍書判付訖命退諸臣以次退出
정조 12년
藥房提調臣沈豐之副提調臣尹行元啓曰孝展閟宮禮成泂酌移次致虔侵曉回鑾伏未審夜間聖體若何今日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 12년
傳于洪仁浩曰右副承旨入侍
정조 12년
待敎臣尹行任啓曰檢書官在京無故者只有二人而其中李集箕時帶供上衙門勢難專意於考校之役他司相換何如傳曰允
정조 12년
趙衍德啓曰巡將本非淸銜而年前因大臣筵奏旣以懸註定式則爾言無乃爽傳爾旣以他將僚堂爲證當問于重臣處之別付料之不取才不行關罷官後直付云云爾言決知其誤矣宜一辨覈亦令政院問于前兵判以啓事命下矣問于前兵曹判書鄭昌順處則以爲臣猥膺匪據觸處生疣致有臺評至勤問啓之敎惶恐隕越不知所達而臺疏所論巡將抄啓事巡將本非淸銜其疏亦已言之或因人轉囑得差者有之其人之來歷臣亦未能詳知而年前大臣筵奏只以納粟爲言故臣取考其加資如非納粟則亦多爲之而本無中庶輩立禁之文則他將之羞與比肩僚堂之査拔省記者未知何人而臣則未聞而臺言如此臣何敢自以爲一一精抄乎至於西北別付料事臣於待罪本兵之初卽以勿循請托精抄上送之意行關於西北兩兵營竝其取才試記粘連上送以爲憑考之意嚴飭發關關草俱存焉敢誣也今此不取才不行關之言未知何所據而發乎雖或有因其呈訴査實入屬者而此則已經抄上多年隨行之人而或在任遭故或遞任還付而猶令該房據訴査考更稟許付則罷官後直付云云初無是事臺臣風聞必有所指而臣誠莫曉其所由矣狀題稟報年月俱在一見可知臣待罪本兵恰滿半載瘡疣百出臺疏所論止此兩事則臣實自倖其得免於大何尤何敢呶呶自明以犯無辨之戒乎伏地悸恐而已云矣敢啓傳曰知道觀此對辭臺言之節節爽實可知臺諫雖許風傳乃以如許孟浪流行之所聞無難登諸章奏此非挾雜而何重臣無敢以此引義之意申飭臺臣推考